ПФК Шумен 2010
Професионален футболен клуб „Шумен 2010“ е футболен клуб в Шумен. Носил е имената ОФК „Шумен“ и „Панайот Волов“.

Отборът играе своите мачове на градски стадион „Панайот Волов“ с капацитет 24 390 места, от които 21 765 седящи. След изпадането си от „В“ футболна група през сезон 2013/14 отборът участва с юношеска формация в редовния сезон 2014/15 на областната група в Шумен, след което на практика прекратява съществуването си. За наследник на отбора се счита ПФК Шумен 1929.

История

Преди 1945 
Първият футболен клуб в Шумен е „Футбол Клуб“, основан през 1913. През 1914 той се преименува на Преслава, а през 1916 е основан и ФК Слава. През 1925 е основан ФК Сокол, а първите наистина силни и стабилни шуменски отбори се появяват през 1929 – Хан Омуртаг и Панайот Волов. През 1935 футболистите на Панайот Волов достигат до полуфинал на Държавното първенство, където губят с 0:1 от станалия впоследствие шампион Спортклуб.

Следвоенен период 
През периода 1950 – 1956 г. в града функционират голям брой футболни клубове, представители на т.нар ДСО (Доброволни спортни организации). От тях само четири участват на ниво „Б“ група – „Спартак“ (1953, 1955, 1956), Строител (1950), ДНА (1953), Локомотив (1955) и Ударник (1951, 1953, 1954). През месец април 1957 е създаден ФК Панайот Волов, който „поема щафетата“ от дотогавашния представител на гр. Шумен в „Б“ група за този сезон – футболния отбор на ДСО „Спартак“. Отборът на няколко пъти е на крачка от промоцията в А група, но успява да стори това чак през сезон 1972/73, но завършва на последното място и се завръща в „Б“ РФГ. През сезон 1982/83, вече под името ФК Шумен, отборът отново достига до „А“ РФГ. Отборът се представя добре и завършва 11-и, но от БФС решават, че не може да допуснат Славия (отборът, заемащ 14-о място) да изпадне в „Б“ РФГ, и затова се разиграват „дирижирани“ плейофи за оставане в елита, в които ФК Шумен губи. Големите успехи на отбора тепърва предстоят.

След 1990 – златните години 
През сезон 1993/94 отборът отново достига до елита, като завършва на 4-то място в крайното класиране. Този славен период за футболен клуб Шумен е свързан с имената на играещите за кратко в тима величия Пламен Гетов и Божидар Искренов, както и с това на старши треньора Тодор Тодоров. Тази позиция дава право за участие в турнира за Купата на УЕФА. Шуменци изненадващо губят от смятания за аутсайдер Анортозис (Кипър) – 0:1 и 1:2 — и отпадат от по-нататъшната надпревара. След още два сезона в „А“ група, ФК „Шумен“ изпада, но се завръща през сезоните 1998/99 и 1999/00. През есента на 2000 г. клубът фалира.

Нова история 
През лятото на 2001 се извършва обединение на фалиралия ФК Шумен и Юнак Шумен и новосъздаденият ФК Шумен 2001 започва сезона в Североизточна „В“ група, завършвайки на второ място през 2 поредни сезона. През 2002 футболистите на клуба играят бараж за влизане в „Б“ група, но губят с 0:2 от Янтра (Габрово). Габровци обаче нямат финансовата възможност да играят в „Б“ РФГ и затова отборът на Шумен най-сетне успява да постигне желания успех. През сезон 2003/04 шуменци завършват на 9-о място в крайното класиране. През сезон 2004/05 повтарят същото класиране, но правят няколко запомнящи се мача, нанасяйки и единствената загуба на пловдивския Ботев като домакин – 1:4.

Сезон 2005/06 започва изключително добре за отбора и след есенната част на първенството шуменци се намират на четвърто място в групата, само на 3 точки от втория Марица. През пролетта отбора губи форма и насочва вниманието си към турнира за Купата на България, където достига полуфинал, който губи от Черно море с 2:1 след продължения. „Пивоварите“ завършват сезона на седмо място след редица изпуснати шансове за завоюване на второто място, даващо право на бараж за влизане в А група. Сезон 2006/07 също започва с невероятен есенен дял, през който даже Шумен става водач за няколко кръга, но е последван от неудовлетворителен пролетен дял, където поради пет поредни загуби, нелепи равенства и неочаквани загуби, отборът се спуска до седмото място, където и завършва.

От сезон 2007/08, отборът връща старото си име – ПФК Волов (Шумен), а от ръководството съобщават, че новата цел пред тима е класиране във висшата дивизия до 2 сезона. Въпреки това лъвовете не могат да намерят формата си и в средата на сезона се борят за оцеляване, като само силното им представяне през пролетта им помага да стигнат до 9-о място в крайното класиране и да запазят професионалния си статут. През сезон 2009/2010 след поредица загуби в началото и отново идването на Валери Венков отборът финишира в крайна сметка на 10 място в крайното класиране.

През сезон 2010/2011 заради задължения, възлизащи на около 300 – 400 хиляди лева, лиценз за Б група не е даден и следва обединение с Макак 2008, като отборът се състезава в Североизточна В група, завършвайки 4-ти.

През сезон 2011/2012 отборът е в много добро състояние и се класира на първо място в крайното класиране в Североизточна „В“ футболна група. Отборът на Шумен 2010 влиза в единната Б група, след като в среща от 30-ия кръг на първенството на Североизточната В група се наложи с 2:0 над Белица от едноименното силистренско село. По този начин жълто-сините събраха 63 точки и не позволиха на Две могили да ги изпревари в битката за промоция. Така след три години Шумен отново гледа професионален футбол.

В разгара на сезон 2012/2013, на 9 октомври пред медиите президентът на клуба Георги Георгиев обявява, че италианските спонсори на ПФК Шумен вече нямат средства да го издържат. Впоследствие се оказва, че отборът се запазва и никой няма намерение да напуска. Шумен завършва полусезона на 11-о място, влизайки за първи път в зоната на изпадащите, след 2 тежки поражения от Видима-Раковски и Банско (1:5 и 1:6, съответно). На 16 януари 2013 ръководството освобождава Енрико Пичони от треньорския пост поради системно неявяване на работа, както и създаване на хаос в дейността на отбора.  На 28 февруари го назначава отново след подобряване на отношенията помежду им.

Визитка 

 С най-много мачове за клуба: Стоян Чешмеджиев – 450
 С най-много голове за клуба: Георги Тодоров – 156
 Най-голяма победа: 9 – 0 (срещу Бурков (Търговище) през 1958, Хемус (Троян) през 1981), 9 – 1 срещу Свиленград през 2009/10
 Най-голяма загуба: 7 – 0 (срещу Спартак (Плевен) през 1960)

Посещаемост по сезони 
 Обща посещаемост за сезон 2004/05 в мачове за първенство – 9850 души (средно по 656 на мач) (5-а позиция от 16 отбора)
 Обща посещаемост за сезон 2005/06 в мачове за първенство – 5970 души (средно по 459 на мач) (10-а позиция от 14 отбора)
 Обща посещаемост за сезон 2006/07 в мачове за първенство – 7850 души (средно по 603 на мач) (10-а позиция от 14 отбора)
 Обща посещаемост за сезон 2007/08 в мачове за първенство – 9650 души (средно по 742 на мач) (8-а позиция от 14 отбора)
 Обща посещаемост за сезон 2008/09 в мачове за първенство – 4150 души (средно по 296 на мач) (12-а позиция от 15 отбора) 
 Обща посещаемост за сезон 2009/10 в мачове за първенство – 5300 души (средно по 378 на мач) (4-та позиция от 15 отбора) 

 Обща посещаемост за сезон 2012/13 в мачове за първенство – 8700 души (средно по 669 на мач) (4-та позиция от 14 отбора)

Успехи 
 3 място в Държавното първенство (1935)
 4 място в „А“ група (сезон 1993/94)
 7 участия в „А“ група
 2 пъти шампион на „Б“ група – сезони 1971/72 и 1982/83
 2 пъти полуфиналист за купата на България (1957, 2006)
 едно участие в турнира за купата на УЕФА (сезон 1993/94)

Наименования 
 Панайот Волов (1.12.1929 – 1946)
 Юнак-Ботев-Волов (1946 – 1947)
 Панайот Волов (1947 – 1980)
 Шумен (1980 – 1985)
 Мадара (1985 – 1989)
 Шумен (1989 – 2001)
 Шумен 2001 (2001 – 15.05.2007)
 Панайот Волов (15.05.2007 – 2010)
 Макак 2008 (2010 – 2011) (след обединение с „Макак“ (кв. Макак, Шумен) от ОФГ Шумен)
 Шумен 2010 (от 2011) (в отбора се влива „Рапид“ (кв. Дивдядово, Шумен)

Известни футболисти

Източници

Външни препратки 
 Официален сайт на клуба 
 Форум на привържениците на ПФК „Шумен“

Основани в България през 1929 година
Шумен